ཁྱད་པར་སློབ་མའི་གཙོ་བོ་བརྒྱུད་པ་འཛིན་མཁན་ནི་རོང་སྟོན་ཐམས་ཅད་མཁྱེན་པ་ཤཱཀྱ་རྒྱལ་མཚན་མཆོག་ཡིན་ཏེ།དེ་ཡང་རོང་སྟོན་ཆེན་པོའི་རྣམ་ཐར་དད་པའི་རོལ་མཚོ་ལས།དེ་ནས་མཁས་པ་ཆེན་པོ་འདི་མདོ་སྨད་པའི་གྲྭ་པ་རྣམས་ཀྱིས་སྤྱན་དྲངས་ནས་རྗེ་ཕག་མོ་གྲུབ་པའི་གདན་ས་མཐིལ་ན་བཤད་ཉན་མཛད་ཀྱིན་ཡོད་པའི་ཚེ།བདག་ཉིད་ཆེན་པོ་འདི་དགུང་ལོ་ཉི་ཤུ་རྩ་བདུན་ལོན་པ།ཆུ་མོ་བྱའི་ལོ་ཡིན་ལ།དེའི་ཚེ་ཕོ་བྲང་ཆེན་པོ་སྣེ་གདོང་དུ་ཛོང་ཇི་རྒྱལ་མཚན་བཟང་པོས་གདན་ས་ཆེན་པོ་དཔལ་ལྡན་ས་སྐྱ་ནས་མཁས་པ་ཆེན་པོ་གཡག་ཕྲུག་སངས་རྒྱས་དཔལ་སྤྱན་དྲངས་ནས་ཆོས་ཀྱི་འཁོར་ལོ་རྒྱ་ཆེན་པོ་སྐོར་བར་ཡོད་དོ།།ཞེས་བྱ་བའི་གཏམ་གསན་མ་ཐག་ཏུ།རྗེ་བཙུན་ཆེན་པོ་འདི་ཉིད་ཀྱི་སྐུའི་བ་སྤུ་རང་དབང་མེད་པར་གཡོས།ཐུགས་ལ་དགའ་བ་དང་བདེ་བའི་ཉམས་དཔག་ཏུ་མེད་པ་ཤར།ངག་ཏུ་ཨ་ལ་ལ་ཧོ་ཞེས་བྱ་བ་ལ་སོགས་པའི་གསུང་ཉམས་དཔག་ཏུ་མེད་པ་དང་བཅས་ཏེ།དེ་མ་ཐག་ཏུ་ཞལ་མཇལ་བ་ལ་རིངས་པར་མཛད་ནས་བྱོན་པས།ཡར་ལུང་བྱ་སའི་གཙུག་ལག་ཁང་དུ་ཞལ་མཇལ་ལོ།།དེའི་ཚེ་སངས་རྒྱས་རྣམས་ལ་ལྷག་པར་བྱས།།དེ་ལ་དགེ་བའི་རྩ་བ་བསྐྲུན།།ཞེས་དང་།ཡུམ་འདི་གང་གི་རྣ་ལམ་དུ་གྲགས་པར་གྱུར་པ་དེ་སྔོན་གྱི་རྒྱལ་བ་ལ་བྱ་བ་བྱས་པའོ།།ཞེས་པའི་སྐབས་དང་འགྲིག་པས།དཔོན་སློབ་གཉིས་ཀ་ཐུགས་ཤིན་ཏུ་དགྱེས་ཤིང་སྐུ་སྐྱེ་བ་དཔག་ཏུ་མེད་པའི་དགེ་བའི་བཤེས་གཉེན་ཡིན་པར་ངེས་པའི་དགོངས་པ་ཐུགས་རྒྱུད་ལ་འཁྲུངས་སོ།།ཨེ་མ་རྒྱལ་བ་གཉིས་པ་ཡི།།གཙུག་ཏོར་རྒྱལ་མཚན་མཐོན་པོ་ལ།།ཞབས་རྡུལ་པད་ཕྲེང་ངལ་བསོ་བའི།།ཞབས་དེ་རྒྱལ་བ་ཉིད་ཀྱི་ཡིན།།ཡང་ན་ཁྱོད་ཀྱི་སྤྱི་གཙུག་གི།བདུད་རྩིའི་ཆུ་གཏེར་མཛེས་བྱེད་པའི།།ཡིད་འོང་པདྨའི་ཕྲེང་བ་དེ།།ཐུབ་པའི་ཞབས་སྐྱེས་ལས་གཞན་སུ།།དེ་ནས་བདག་ཉིད་ཆེན་པོ་འདིས་མཁས་གྲུབ་དམ་པ་དེ་ཉིད་ལ་སྤྱིར་བདེ་བར་གཤེགས་པའི་གསུང་རབ་མཐའ་ཡས་དང་།ཁྱད་པར་དུ་ཡུམ་ཤེས་རབ་ཀྱིི་ཕ་རོལ་དུ་ཕྱིན་པ་རྒྱས་འབྲིང་བསྡུས་པ་དྲུག།དགོངས་འགྲེལ་གྱི་བསྟན་བཅོས་དུ་མ་དང་བཅས་པ་དང་།ཚད་མའི་མདོ་ཀུན་ལས་བཏུས་པ་དང་།འགྲེལ་པ་འགྲེལ་བཤད་དང་བཅས་པ་རྒྱས་པའི་བསྟན་བཅོས་ཚད་མ་རྣམ་འགྲེལ་འགྲེལ་བཤད་དང་བཅས་པ།གཏན་ཚིགས་ཐིགས་པ་དང་།རྩོད་རིགས་རྣམས་རྗེ་བཙུན་འཇམ་པའི་དབྱངས་ཀྱི་ངོ་བོ་ས་སྐྱ་པཎྜི་ཏ་ནས་ལེགས་པར་བརྒྱུད་པའི་བཤད་སྲོལ་རྣམས་གསན་ཞིང་།ཚད་མ་རིགས་པའི་གཏེར་འགྲེལ་པ་དང་བཅས་པ་ལེགས་པར་གསན་ནས་དོན་དེ་ཉིད་ལ་གཞན་གྱིས་དབྲོག་པར་མི་ནུས་པའི་སྤོབས་པ་བརྟན་པོ་བརྙེས་པར་གྱུར་ཏོ།།ཞེས་དང་།དུས་དེར་གདན་ས་ཆེན་པོ་ས་སྐྱར་ཕེབས་ནས།རིན་པོ་ཆེ་པའི་སློབ་མ་མཁས་པར་གྲགས་པ་ཐམས་ཅད་ཀྱིས་ཀྱང་བདག་ཉིད་ཆེན་པོའི་ཞབས་རྡུལ་སྤྱི་བོར་བླངས་ཏེ།རྒྱལ་ཚབ་དམ་པར་མངའ་གསོལ་བ་ཡིན་ནོ།།ཞེས་གསུངས་པ་ལྟར་དང་།རྒྱལ་བས་ལུང་བསྟན་བརྙེས་པའི་སྐྱེས་བུ་ཆེན་པོ་ངོར་ཆེན་རྡོ་རྗེ་འཆང་ཀུན་དགའ་བཟང་པོས་ཀྱང་ས་སྐྱར་ལོ་གྲངས་ལྔ་ཡི་བར་དུ་བསྟེན་ཏེ།ཕར་ཕྱིན་གྱི་བཤད་པ་ཚར་ཕྱེད་དང་གཉིས་གཡག་ཊཱིཀ་དང་བཅས་པ་ཐུགས་སུ་ཆུད་པར་མཛད་པ་དང་།རྒྱུད་བླ་མ།འཇུག་པར་རང་འགྲེལ།ཚད་མ་རྣམ་འགྲེལ།རིགས་གཏེར་ལ་སོགས་པ་དུ་མ་གསན་ནོ།།